Document ID: 32014R1160

A BIZOTTSÁG 1160/2014/EU RENDELETE
(2014. október 30.)
a 998/2003/EK európai parlamenti és tanácsi rendelet II. mellékletének az országok és területek jegyzéke tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a kedvtelésből tartott állatok nem kereskedelmi célú mozgására vonatkozó állat-egészségügyi követelményekről és a 92/65/EGK tanácsi irányelv módosításáról szóló, 2003. május 26-i 998/2003/EK európai parlamenti és tanácsi rendeletre (1) és különösen annak 10. és 19. cikkére,
mivel:
(1)
A 998/2003/EK rendelet megállapítja a kedvtelésből tartott állatok nem kereskedelmi célú szállítására alkalmazandó állat-egészségügyi követelményeket és az ilyen mozgások ellenőrzésére alkalmazandó szabályokat.
(2)
A 998/2003/EK rendelet II. mellékletének C. részében található jegyzék azokat a harmadik országokat és területeket sorolja fel, amelyek mentesek a veszettségtől, valamint azokat a harmadik országokat és területeket, amelyek vonatkozásában a kedvtelésből tartott állatoknak a területükről történő nem kereskedelmi célú mozgása következtében az Unió területére behurcolt veszettség kockázatáról megállapították, hogy nem nagyobb, mint a tagállamok közötti mozgáshoz kapcsolódó kockázat.
(3)
A jegyzékbe történő felvételhez a harmadik országnak igazolnia kell a veszettséggel kapcsolatos státusát, valamint bizonyítania kell, hogy megfelel bizonyos követelményeknek a veszettség gyanújának bejelentésére, az ellenőrző rendszerre, az állat-egészségügyi szolgálatai szerkezetére és felépítésére, továbbá a veszettség megelőzésére és leküzdésére irányuló valamennyi szabályozó intézkedés végrehajtására vonatkozóan, valamint a veszettség elleni védőoltások forgalmazására vonatkozó rendelkezéseknek.
(4)
Macedónia Volt Jugoszláv Köztársaság információkat nyújtott be a veszettséggel kapcsolatos státusa, valamint a 998/2003/EK rendeletben foglalt követelményeknek való megfelelés tekintetében. A benyújtott információk értékelése alapján úgy tűnik, hogy Macedónia Volt Jugoszláv Köztársaság megfelel az említett rendeletben foglalt követelményeknek, ezért fel kell venni a 998/2003/EK rendelet II. mellékletének C. részében szereplő jegyzékbe.
(5)
A 998/2003/EK rendeletet ezért ennek megfelelően módosítani kell.
(6)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A RENDELETET:
1. cikk
A 998/2003/EK rendelet II. mellékletének C. része a Saint Luciára és a Montserratra vonatkozó bejegyzések között a következő bejegyzéssel egészül ki:
„MK … Macedónia Volt Jugoszláv Köztársaság”
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2014. október 30-án.

Labels: 0
3
8
6
18